DOD คว้าไลเซนส์ “โรงสกัดสาร CBD” จ่อส่งมอบลูกค้าม.ค.65 หนุนผลงานโตแกร่ง
DOD เผยได้รับใบอนุญาตตั้งโรงงานสกัดสาร CBD เรียบร้อยแล้ว คาดส่งมอบสารสกัด CBD ในรูปแบบวัตถุดิบให้ลูกค้าได้ภายในเดือนม.ค.65 เล็งออกสินค้าผสมสารสกัด CBD ครึ่งแรกปี 65 คาดหนุนผลงานโตแกร่ง
DOD ได้รับใบอนุญาตตั้ง "โรงสกัด CBD" แล้ว จ่อเดินเครื่องพร้อมส่งมอบสารสกัด CBD ลูกค้าม.ค.65 เล็งออกสินค้าผสมสารสกัด CBD ครึ่งแรกปี 65 คาดหนุนผลงานโตแกร่ง
16 ธ.ค. 2564

นายธนิน ศรีเศรษฐี ประธานเจ้าหน้าที่บริหาร บริษัท ดีโอดี ไบโอเทค จำกัด (มหาชน) หรือ DOD เปิดเผยว่า เมื่อวันที่ 15 ธ.ค.2564 บริษัท สยาม เฮอเบิล เทค จำกัด ซึ่งเป็นบริษัทย่อยของ DOD ได้รับใบอนุญาตตั้งโรงงานสกัดสาร CBD เพื่อเป็นผู้ผลิตและจำหน่ายผลิตภัณฑ์สารสกัดจากกัญชง เรียบร้อยแล้ว
โดยบริษัทฯ จะดำเนินการผลิตเชิงพาณิชย์ได้ช่วงกลางเดือนม.ค.2565 และจะเริ่มส่งมอบสารสกัด CBD ในรูปแบบวัตถุดิบให้กับลูกค้าได้ภายในเดือนม.ค.2565 ส่วนผลิตภัณฑ์ที่มีส่วนผสมจากสารสกัดจากกัญชง ของกลุ่มพันธมิตรที่ได้ร่วมกับบริษัทฯ ในการวิจัยและพัฒนาสูตรนั้น ยังอยู่ระหว่างการยื่นขอขึ้นทะเบียนผลิตภัณฑ์ที่มีส่วนผสมของสารสกัดจากกัญชงต่อคณะกรรมการอาหารและยา (อย.) ซึ่งปัจจุบันมีพันธมิตรที่เตรียมตัวออกผลิตภัณฑ์ที่มีส่วนผสมจากสารสกัดจากกัญชง อาทิ อาหารเสริม สกินแคร์ ร่วมกับบริษัทฯ ประมาณ 10 ราย คาดว่าจะเริ่มทยอยเปิดตัวสินค้าได้ในช่วงครึ่งแรกปี 2565
“เมื่อได้รับใบอนุญาตตั้งโรงงานสกัดสาร CBD แล้วก็เร่งดำเนินการการผลิตเชิงพาณิชย์ในทันที ซึ่งปัจจุบันมีลูกค้าให้ความสนใจหลายราย และมีออเดอร์เข้ามาอย่างต่อเนื่อง คาดว่าจะช่วยสนับสนุนผลการดำเนินงานในปี 2565 เติบโตดีขึ้น” นายธนิน กล่าว